Document ID: 31997R2309

RÅDETS FORORDNING (EF) Nr. 2309/97 af 17. november 1997 om ændring af forordning (EØF) nr. 1765/92 om indførelse af en støtteordning for producenter af visse markafgrøder
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 42 og 43,
under henvisning til forslag fra Kommissionen (1),
under henvisning til udtalelse fra Europa-Parlamentet (2), og
ud fra følgende betragtninger:
Ved forordning (EØF) nr. 1765/92 (3) er det fastsat, at der til producenter af hård hvede i traditionelle produktionsområder ydes et supplement til den godtgørelse, der er nævnt i afsnit I i forordningen; formålet er at udligne det yderligere indkomsttab, som de pågældende producenter lider i forhold til producenterne af andre kornarter, og som skyldes, at der er fastsat en enhedspris for alle kornarterne; fordelen er begrænset til at omfatte arealerne med hård hvede i de traditionelle produktionsområder;
da det blev fastlagt, for hvilket antal hektarer den enkelte producent af hård hvede i de traditionelle produktionsområder kunne oppebære supplementet til godtgørelsen, var det nødvendigt at oprette et nationalt register; dette register har gjort det vanskeligt at tilpasse produktionsstrukturen for hård hvede til markedssituationen; derfor bør ordningen med særstøtte til hård hvede justeres;
det bør sikres, at justeringen fører til en produktion af hård hvede af en sådan størrelse, at de industrier, der anvender produktet, kan blive forsynet, uden at princippet om styring af budgetudgifterne i øvrigt anfægtes; dette kan opnås ved, at der for hver af de berørte medlemsstater fastsættes et loft for det areal, der giver adgang til supplementet; dette areal bør omfatte alle de områder, for hvilke der ydes supplement til godtgørelsen, og som er anført i bilag II og III til forordning (EØF) nr. 1765/92; dette areal bør fastsættes på grundlag af det hidtil største areal, for hvilket der er ydet supplement til godtgørelsen, så produktionssituationen i de pågældende medlemsstater afspejles bedst muligt; for Spanien er det maksimale garantiareal ved forordning (EF) nr. 3116/94 (4) allerede blevet fastsat til 570 000 ha, hvilket er det produktionsniveau, der afspejler situationen i denne medlemsstat bedst muligt; for Portugal er det maksimale garantiareal ved forordning (EF) nr. 3116/94 allerede blevet fastsat til 35 000 ha for bedst muligt at afspejle produktionspotentiellet i denne medlemsstat, idet der er taget hensyn til, at der i henhold til Rådets forordning (EØF) nr. 3653/90 af 11. december 1990 om overgangsbestemmelser for den fælles markedsordning for korn og ris i Portugal (5) ydes en gradvis aftagende særstøtte til producenterne af blød hvede; for Italiens vedkommende bør der på grund af størrelsen af de arealer, der traditionelt anvendes til dyrkning af hård hvede, og som er omfattet af ordningen med femårig jordudtagning i referenceperioden, jf. Rådets forordning (EF) nr. 950/97 af 20. maj 1997 om forbedring af landbrugsstrukturernes effektivitet (6), tages hensyn til disse arealer; ovennævnte maksimale garantiarealer bør endvidere udvides for at tage højde for nødvendigheden af at sikre Fællesskabets semuljeindustri regelmæssige forsyninger, bl.a. under hensyn til de klimatiske risici i de traditionelle produktionsområder; for at sikre overholdelsen af budgetbegrænsningerne skal udvidelsen af de maksimale garantiarealer gå hånd i hånd med en nedsættelse af supplementet;
en eventuel overskridelse af garantiarealerne bør medføre, at ansøgningerne om supplementet til godtgørelsen justeres;
i visse medlemsstater findes i øvrigt en veletableret produktion af hård hvede i regioner uden for de traditionelle produktionsområder; det er ønskeligt at sikre et vist produktionsniveau i disse regioner ved en særstøtte;
for at skabe større klarhed bør bilag II og III til forordning (EØF) nr. 1765/92 samles i et enkelt bilag;
det bør sikres, at der til de arealer, som særstøtten for hård hvede ydes til, svarer en produktion, som opfylder forarbejdningsindustriernes krav; det kan opnås, ved at der anvendes certificeret sædekorn;
forordning (EØF) nr. 1765/92 bør derfor ændres -
UDSTEDT FØLGENDE FORORDNING:
Artikel 1
Forordning (EØF) nr. 1765/92 ændres således:
1) Artikel 4, stk. 3, 4 og 5, erstattes af følgende:
»3. Der udbetales et supplement på 344,5 ECU/ha til godtgørelsen for det areal, hvor der dyrkes hård hvede, i de traditionelle produktionsregioner, der er nævnt i bilag II, op til det loft, der er fastsat i bilag III.
Hvis summen af de arealer, for hvilke der ansøges om supplement til godtgørelsen, i et høstår overskrider det loft, der er fastsat ovenfor, foretages der er forholdsmæssig nedsættelse af det areal pr. producent, som supplementet kan betales for.
Medlemsstaterne kan dog under overholdelse af de fastsatte lofter pr. medlemsstat i bilag III fordele de i nævnte bilag anførte arealer mellem de produktionsregioner, der er anført i bilag II, eller i givet fald inden for produktionsregionen som omhandlet i artikel 3, efter omfanget af dyrkningen af hård hvede i perioden 1993-1997. Hvis i dette tilfælde summen af de arealer, for hvilke der i en produktionsregion ansøges om supplement til godtgørelsen, i et høstår overskrider det tilsvarende regionale loft, foretages der en forholdsmæssig nedsættelse af det areal pr. producent, som supplementet kan betales for. Denne nedsættelse foretages efter, at der inden for en medlemsstat er sket en omfordeling af arealer fra regioner, som ikke har nået deres regionale loft, til regioner, som har overskredet dette loft.
4. Der indføres en støtte på 138,9 ECU/ha for et areal på højst det antal ha, der er angivet i bilag IIIa, i andre regioner med en veletableret produktion af hård hvede end de i bilag II nævnte.«
2) Artikel 12, femte led, affattes således:
»- dem, der for hård hvede fastlægger betingelserne for at opnå det i artikel 4, stk. 3, omhandlede supplement til godtgørelsen og betingelserne for at opnå den i artikel 4, stk. 4, omhandlede støtte, navnlig hvilke områder der kan komme i betragtning, og hvilke foranstaltninger der skal træffes ved overskridelse af loftet for udbetaling af denne støtte; bestemmelserne skal fastsætte forpligtelse til at gøre udbetalingen af det i artikel 4, stk. 3 og 4, nævnte supplement betinget af, at der anvendes certificeret sædekorn«.
3) Bilag II og III affattes som anført i bilaget til denne forordning.
4) Det i bilaget til nærværende forordning anførte bilag IIIa indsættes.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra høståret 1999/2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. november 1997.

Labels: 17
19
6